PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2009/FH/3/1/007	Bratislava 20. februára 2009	

Protimonopolný úrad Slovenskej republiky, odbor koncentrácií v správnom konaní číslo 0084/OK/2008 začatom dňa 29. 12. 2009 na základe oznámenia koncentrácie prostredníctvom splnomocnenej spoločnosti Advokátska kancelária JUDr. Katarína Segečová, s. r. o., Čajkovského 5, 811 04 Bratislava, v mene ktorej koná JUDr. Katarína Segečová, advokát, vo veci koncentrácie podnikateľov Optifin Invest, s. r. o., Rusovská cesta 1, 851 01 Bratislava, IČO: 35 735 457 a Express Slovakia „Medzinárodná preprava, a.s.“, Plynárenská 7/B, 821 09 Bratislava, IČO: 35 795 123,

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v nadobudnutí výlučnej kontroly podnikateľom Optifin Invest, s. r. o., Rusovská cesta 1, 851 01 Bratislava, IČO: 35 735 457 nad podnikom podnikateľa Express Slovakia „Medzinárodná preprava, a.s.“, Plynárenská 7/B, 821 09 Bratislava, IČO: 35 795 123, ku ktorej došlo na základe Zmluvy o odplatnom prevode listinných cenných papierov uzatvorenej dňa 22. 12. 2008 medzi Ing. Alexejom Beljajevom, Ľubovnianska 3195/4, 851 01 Bratislava ako predávajúcim a spoločnosťou Optifin Invest, s. r. o., Rusovská cesta 1, 851 01 Bratislava, IČO: 35 735 457 ako kupujúcim a na základe Zmluvy o odplatnom prevode listinných cenných papierov uzatvorenej dňa 22. 12. 2008 medzi JUDr. Michalom Lazarom, Strmý vŕšok 173, 841 06 Bratislava ako predávajúcim a spoločnosťou Optifin Invest, s. r. o., Rusovská cesta 1, 851 01 Bratislava, IČO: 35 735 457 ako kupujúcim. 

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 5604/2008 dňa 29. 12. 2008 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikateľ Optifin Invest, s. r. o., Rusovská cesta 1, 851 01 Bratislava, IČO: 35 735 457 (ďalej len „Optifin“) prostredníctvom splnomocnenej spoločnosti Advokátska kancelária JUDr. Katarína Segečová, s. r. o., Čajkovského 5, 811 04 Bratislava, v mene ktorej koná JUDr. Katarína Segečová, advokát (ďalej len „právna zástupkyňa“), oznamuje nadobudnutie výlučnej kontroly nad podnikom podnikateľa Express Slovakia „Medzinárodná preprava, a.s.“, Plynárenská 7/B, 821 09 Bratislava, IČO: 35 795 123 (ďalej len „Express Slovakia“) na základe Zmluvy o odplatnom prevode listinných cenných papierov uzatvorenej dňa 22. 12. 2008 medzi Ing. Alexejom Beljajevom, Ľubovnianska 3195/4, 851 01 Bratislava (ďalej len „Ing. Beljajev“) ako predávajúcim a spoločnosťou Optifin ako kupujúcim a na základe Zmluvy o odplatnom prevode listinných cenných papierov uzatvorenej dňa 22. 12. 2008 medzi JUDr. Michalom Lazarom, Strmý vŕšok 173, 841 06 Bratislava (ďalej len „JUDr. Lazar“) ako predávajúcim a spoločnosťou Optifin ako kupujúcim (ďalej len „Zmluvy o odplatnom prevode listinných cenných papierov“).

Dňa 29. 12. 2008 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo 0084/OK/2008, o čom úrad informoval oznamovateľa koncentrácie listom číslo 96/PMÚ SR/2009 zo dňa 12. 01. 2009.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad vyššie uvedeným listom číslo 96/PMÚ SR/2009 zo dňa 12. 01. 2009 vyzval účastníka konania na doplnenie predmetného oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona nezačala plynúť. 

Účastník konania doplnil chýbajúce informácie a podklady podľa § 10 ods. 12 zákona a vyhlášky listami zaevidovanými úradom pod číslami 382/2009 dňa 29. 01. 2009 a 478/2009 dňa 04. 02. 2009. Doručením listu číslo 478/2009 sa oznámenie predmetnej koncentrácie stalo úplným a dňa 05. 02. 2009 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom zaevidovaným pod číslom 497/PMÚ SR/2009 zo dňa 05. 02. 2009.

Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 EUR (100 000 Sk) bol uhradený dňa 19. 01. 2009.

V súlade so zákonom č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov sú všetky peňažné sumy v odôvodnení tohto rozhodnutia  uvedené v eurách a súbežne sa na informatívne účely uvádzajú aj peňažné sumy v slovenských korunách a to podľa konverzného kurzu a ďalších pravidiel pre prechod na euro.

Z podkladov a informácií, ktoré boli úradu predložené v predmetnom správnom konaní účastníkom konania vyplynuli nasledujúce skutočnosti:

1.	Podnikatelia

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

1.1	Optifin

Spoločnosť Optifin je spoločnosť s ručením obmedzeným zapísaná v obchodnom registri Okresného súdu Bratislava I, odd.: Sro, vl. č.: 16252/B. Majiteľmi spoločnosti Optifin je Ing. Beljajev a JUDr. Lazar, ktorí vlastnia v spoločnosti Optifin každý 50 %-ný podiel na základnom imaní a vykonávajú nad spoločnosťou Optifin spoločnú kontrolu.

Predmetom činnosti spoločnosti Optifin sú podľa výpisu z obchodného registra nasledovné činnosti:
-	kúpa tovaru v rozsahu voľnej živnosti za účelom jeho predaja konečnému spotrebiteľovi (maloobchod),
-	kúpa tovaru v rozsahu voľnej živnosti za účelom jeho predaja iným prevádzkovateľom živnosti (veľkoobchod),
-	sprostredkovanie kúpy, predaja a prenájmu nehnuteľností,
-	sprostredkovateľská činnosť v rozsahu voľnej živnosti,
-	reklamná a propagačná činnosť,
-	factoring a forfaiting,
-	vydavateľská činnosť,
-	prieskum trhu,
-	montáž a opravy telekomunikačných zariadení mimo jednotnej telekomunikačnej siete,
-	zemné a výkopové práce,
-	prípravné práce pre stavbu,
-	prenájom bytových a nebytových priestorov spojených s doplnkovými službami – obstarávateľské služby spojené so správou bytového a nebytového fondu,
-	prenájom nehnuteľností vrátane nebytového fondu,
-	prenájom strojov a prístrojov v oblasti výpočtovej techniky,
-	vedenie účtovníctva,
-	činnosť organizačných a ekonomických poradcov,
-	podnikateľské poradenstvo v rozsahu voľnej živnosti,
-	poradenská činnosť v oblasti elektronických zariadení na spracovanie dát,
-	kúpa a predaj lietadiel, 
-	prenájom lietadiel.

Podľa oznámenia koncentrácie spoločnosť Optifin má priamu alebo nepriamu majetkovú účasť v nasledovných dcérskych spoločnostiach:

•	Optifin Real, a. s., Rusovská cesta 1, 851 01 Bratislava, IČO: 35 821 744,
•	CITY Trade, s. r. o., Rusovská cesta 1, 851 01 Bratislava, IČO: 31 380 573,
•	COLUMBEX INTERNATIONAL, a. s., Rusovská cesta 1, 851 01 Bratislava, IČO: 35 738 219,
•	PREMIUM FIT, s. r. o., Einsteinova 18, 851 05 Bratislava, IČO: 35 817 721,
•	ZLH Plus, a. s., Rusovská cesta 1, 851 01 Bratislava, IČO: 36 853 151,
•	MEDIA FAIR, s. r. o., Cementárska 15,  900 31 Stupava, IČO: 35 764 767,
•	OPTIFASHION, s. r. o., Rusovská cesta 1, 851 01 Bratislava, IČO: 35 881 801,
•	EBA, s. r. o., Rusovská cesta 1, 851 01 Bratislava, IČO: 31 376 134,
•	TATRAVAGÓNKA, a. s., Štefánikova 887/53, 058 01 Poprad, IČO: 31 699 847,
•	TATRAVAGÓNKA Poprad, s. r. o., Štefánikova 887/53, 058 01 Poprad, IČO: 44 225 881,
•	Panská 3, s. r. o., Rusovská cesta 1, 851 01 Bratislava, IČO: 36 663 620,
•	Železničný holding, a. s., Rusovská cesta 1, 851 01 Bratislava, IČO: 34 138 234,
•	VAGÓNKA, akciová spoločnosť Trebišov, kpt. Nálepku 2561/47, 075 01 Trebišov, IČO: 31 716 121,
•	Express Rail, s. r. o., Rusovská cesta 1, 851 01 Bratislava, IČO: 44 110 308,
•	TREVA, s. r. o., Hviezdoslavova 10, 075 01 Trebišov, IČO: 31 727 760,
•	ZTS Sabinov, a. s., Hollého 27, 083 30 Sabinov, IČO: 00 590 797,
•	 WEB TRADING, a. s., Hollého 27, 083 30 Sabinov, IČO: 35 708 506,
•	VÚOOD, a. s., Prievidzská 53, 972 01 Bojnice, IČO: 31 639 216, 
•	VOZDO, a. s., Prievidzská 53, 972 01 Bojnice, IČO: 36 321 001,
•	DESTILLERY, s. r. o. v konkurze, Prievidzská 53, 972 01 Bojnice, IČO: 36 013 935
•	Exclusive Air, s. r. o., Rusovská cesta 1, 851 01 Bratislava, IČO: 36 663 808.

Okrem vyššie uvedených spoločností so sídlom na území Slovenskej republiky vlastní spoločnosť Optifin aj priame alebo nepriame majetkové podiely v spoločnostiach Optisped Kft. a MMV Zrt. so sídlom  Maďarsku a v spoločnosti UKRSLOVTORF, s. r. o. so sídlom na Ukrajine.

Vzhľadom na to, že spoločnosť Optifin je právnickou osobou zapísanou v obchodnom registri, je podnikateľom podľa § 2 zákona č. 513/1991 Zb. Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

1.2	Express

Spoločnosť Express je akciová spoločnosť zapísaná v obchodnom registri Okresného súdu Bratislava I, odd.: Sa, vl. č.: 2535/B. Spoločnosť Express má v súčasnosti troch akcionárov Z predložených podkladov a informácií vyplýva, že žiadny z akcionárov spoločnosti Express nevykonávajú nad spoločnosťou Express výlučnú ani spoločnú kontrolu.

Predmetnom činnosti spoločnosti Express sú podľa výpisu z obchodného registra nasledovné činnosti:
-	sprostredkovateľská činnosť v oblasti dopravy,
-	špedičná činnosť,
-	nájom a prenájom železničných vagónov a kontajnerov, 
-	predaj a kúpa tovaru v rozsahu voľnej živnosti,
-	faktoring a forfaiting okrem súdneho vymáhania pohľadávok,
-	zasielateľstvo,
-	poskytovanie záruk na zabezpečenie colného dlhu,
-	prenájom osobných a nákladných vozidiel.

Z oznámenia koncentrácie vyplýva, že spoločnosť Express vlastní majetkové podiely v týchto spoločnostiach:

•	Express Truck Slovakia, a. s., Plynárenská 7/B, 821 09 Bratislava, IČO: 35 918 730 (ďalej len „Express Truck Slovakia“), v ktorej vlastní spoločnosť Express 100 %-ný majetkový podiel na základnom imaní. Spoločnosť Express Truck sa zameriava na medzinárodnú a vnútroštátnu cestnú nákladnú prepravu.

•	Express Agrotrade, a. s., Plynárenská 7/B, 821 09 Bratislava, IČO: 36 254 622 (ďalej len „EXAG“), v ktorej vlastní spoločnosť Express minoritný  majetkový podiel na základnom imaní. Spoločnosť EXAG poskytuje komplexné služby súvisiace s prepravou v oblasti agrosektoru a lesného hospodárstva.

•	Železničné opravovne a strojárne Zvolen, a. s., Môťovská cesta 259/11, 960 03 Zvolen, IČO: 31 615 783 (ďalej len „ZOS Zvolen“), v ktorých vlastní spoločnosť Express minoritný majetkový podiel na základnom imaní a podľa oznámenia koncentrácie nevykonáva spoločnosť Express nad spoločnosťou ZOS Zvolen žiadnu kontrolu. Spoločnosť ZOS Zvolen sa okrem iného zaoberá výrobou strojárenských súčiastok použiteľných na výrobu vozňov.

Okrem vyššie uvedených spoločností vlastní spoločnosť Express podiel na základnom imaní v spoločnosti EBA, s. r. o., Rusovská cesta 1, 851 01 Bratislava, IČO: 31 376 134 a v spoločnosti Express Rail, s. r. o., Rusovská cesta 1, 851 01 Bratislava, IČO: 44 110 308. Podľa účastníka konania nevykonáva spoločnosť Express v týchto spoločnostiach výlučnú ani spoločnú kontrolu.

Vzhľadom na to, že spoločnosť Express je právnickou osobou zapísanou v obchodnom registri, je podnikateľom podľa § 2 zákona č. 513/1991 Zb. Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2.	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 22. 12. 2008 boli uzatvorené Zmluvy o odplatnom prevode listinných cenných papierov, na základe ktorých nadobudne spoločnosť Optifin od podnikateľov Ing. Beljajev a JUDr. Lazar spolu 67 % akcií v podniku podnikateľa Express.

Z predložených podkladov a informácií vyplýva, že pred uskutočnením posudzovanej koncentrácie nevykonával v spoločnosti Express výlučnú ani spoločnú kontrolu žiadny z akcionárov spoločnosti Express.

Na základe oznámenia koncentrácie úrad zistil, že nadobudnutím majoritného majetkového podielu na základnom imaní v podniku podnikateľa Express získa podnikateľ Optifin možnosť rozhodovať o prijímaní strategických rozhodnutí nad podnikom podnikateľa Express. 

Uskutočnením posudzovanej koncentrácie tak získa podnikateľ Optifin možnosť vykonávať výlučnú kontrolu nad podnikom podnikateľa Express, čím dôjde k zmene kvality kontroly vykonávanej nad podnikom podnikateľa pred koncentráciou. 

Vzhľadom na vyššie uvedené skutočnosti úrad zistil, že uzatvorením Zmlúv o odplatnom prevode listinných cenných papierov vznikla koncentrácia medzi podnikateľmi Optifin a Express podľa § 9 ods. 1 písm. b) zákona v spojení s § 9 ods. 4 písm. b) zákona.

3.	Účastníci konania a koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Z vyššie uvedeného vyplýva, že účastníkom konania v prípade predmetnej koncentrácie je podnikateľ Optifin, ktorý získava výlučnú kontrolu nad podnikom podnikateľa Express.

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípade predmetnej koncentrácie je teda účastníkom koncentrácie podnikateľ Optifin, ktorý získava výlučnú kontrolu nad podnikom podnikateľa Express, ako aj podnikateľ Express, nad ktorým je výlučná kontrola získavaná. 

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 39 832 702,65 EUR (1 200 000 000 Sk) a aspoň dvaja účastníci koncentrácie dosiahli v Slovenskej republike celkový obrat každý najmenej 11 949 210,79 EUR (360 000 000 Sk) za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 16 596 959,44 EUR (500 000 000 Sk) za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 39 832 702,65 EUR (1 200 000 000 Sk) za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe predložených podkladov a informácií úrad zistil, že spoločný celosvetový celkový obrat účastníkov koncentrácie za uzatvorené účtovné obdobie predchádzajúce vzniku koncentrácie, t. j. za rok 2007, bol vyšší ako 39 832 702,65 EUR (1 200 000 000 Sk) a obaja účastníci koncentrácie dosiahli každý v roku 2007 na území Slovenskej republiky celkový obrat vyšší ako 11 949 210,79 EUR (360 000 000 Sk).

Z vyššie uvedeného vyplýva, že účastníci koncentrácie dosiahli zákonom stanovenú výšku obratov podľa § 10 ods. 1 písm. a) zákona, a teda predmetná koncentrácia podlieha kontrole úradu.

Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a)	uzavretia zmluvy, 
b)	oznámenia prijatia návrhu v obchodnej verejnej súťaži, 
c)	doručenia rozhodnutia štátneho orgánu podnikateľovi,
d)	keď Európska komisia oznámila podnikateľovi, že vo veci bude konať úrad alebo 
e)	v ktorom nastala iná skutočnosť, na ktorej základe došlo k vzniku koncentrácie.
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmene e).

Z predložených podkladov a informácií úrad zistil, že právnym titulom vzniku predmetnej koncentrácie sú Zmluvy o odplatnom prevode listinných cenných papierov, ktoré boli uzatvorené dňa 22. 12. 2008. Vzhľadom na to, že oznámenie predmetnej koncentrácie bolo doručené úradu dňa 29. 12. 2008, predmetná koncentrácia bola oznámená úradu v zákonom stanovenej lehote. 

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

5.1	Tovarové relevantné trhy

Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

Z oznámenia koncentrácie vyplýva, že aktivity účastníkov koncentrácie sa prekrývajú na nasledovných tovarových relevantných trhoch:
-	trh zasielateľských služieb,
-	trh cestnej nákladnej dopravy.

Relevantný trh zasielateľských služieb

Zasielateľstvo je koncesovanou živnosťou podľa zákona č. 455/1991 Zb. o živnostenskom podnikaní (živnostenský zákon) v znení neskorších zmien a doplnkov. Podľa STN 01 8500 je zasielateľstvo definované ako obstaranie prepravy vecí, príp. ďalších úkonov s prepravou súvisiacich, a to na vlastné meno a cudzí účet.

Zasielateľom je podľa oznámenia koncentrácie „sprostredkovateľ“ medzi vlastníkom tovaru a dopravcom, skladovateľom, colnicou, realizátorom prekládky, kvalitatívnym kontrolórom, FITO-sanitárnym kontrolórom, atď.. Poskytovanie zasielateľských služieb je teda súčtom všetkých služieb potrebných na realizáciu prepravy tovaru z bodu A do bodu B. Každá preprava môže byť realizovaná priamym vzťahom medzi jednotlivými poskytovateľmi vymenovaných služieb a vlastníkom tovaru, napr. zmluvným vzťahom o doprave veci pri dopravcoch, zmluvou o colnom zastupovaní pri colných službách, zmluvou o prekládke, atď..

Podľa účastníkov koncentrácie nie je zasielateľská činnosť zastupiteľná s iným typom služieb, hoci sa zákazník môže obrátiť priamo na dopravcov. Dopravca však v danom prípade nenahrádza služby poskytované zasielateľom, nesprostredkováva aj ostatné služby spojené s prepravou tovaru z bodu a do bodu B (colnica, kontrola a pod.).

Vzhľadom na závery uvedené v tomto rozhodnutí úrad ponechal v predmetnom prípade presnú definíciu predmetného relevantného trhu otvorenú a pre účely tohto rozhodnutia akceptoval vymedzenie relevantného trhu zasielateľských služieb v súlade s oznámením koncentrácie. 

Relevantný trh cestnej nákladnej dopravy

Cestná nákladná doprava je preprava vecí a zásielok, ktorú dopravca vykonáva na základe zmluvy o preprave vecí (tovaru), prípadne inej zmluvy, podľa prepravného poriadku a tarify. Nákladnú cestnú dopravu možno vykonávať iba vozidlami, ktoré sú určené, vyrobené a schválené na prepravu vecí.

Podľa oznámenia koncentrácie platí, že podnikateľ pôsobiaci na trhu cestnej nákladnej dopravy je spravidla prevádzkovateľom motorových vozidiel, poskytujúci služby cestnej nákladnej dopravy. Činnosť spočíva v tom, že ponúka voľné dopravné kapacity vlastníkom tovaru a v prípade, že dôjde k vzájomnej dohode, realizuje sa samotná doprava. Samotný dopravný proces spočíva v naložení nákladu u odosielateľa, dopravy z miesta A do miesta B a následne vyloženie u prijímateľa. Po potvrdení medzinárodného nákladného listu (CMR) je tento proces ukončený. Po ukončení procesu začína nová doprava pre nového objednávateľa dopravy a celý proces sa opakuje.

Činnosť cestného nákladného dopravcu je podľa účastníkov koncentrácie čiastočne zameniteľná s iným druhom dopravy (železničná, kontajnerová, lodná) a je len na vlastníkovi tovaru, ktorú si zvolí na základe svojich kritérií. Účastníci koncentrácie zároveň konštatujú, že v určitých prípadoch, vzhľadom na dostupnosť cieľovej stanice, môže byť cestná nákladná doprava nenahraditeľná (nie je možný prístup iným dopravcom).

Vzhľadom na závery uvedené v tomto rozhodnutí však úrad ponechal v predmetnom prípade presnú definíciu predmetného relevantného trhu otvorenú a pre účely tohto rozhodnutia akceptoval vymedzenie relevantného trhu cestnej nákladnej dopravy v súlade s oznámením koncentrácie. 

5.2	Priestorové relevantné trhy

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Relevantný trh zasielateľských služieb

Z priestorového hľadiska vymedzili účastníci koncentrácie relevantný trh zasielateľských služieb územím Slovenskej republiky vzhľadom na to, že pre tieto služby neexistujú bariéry v rámci územia Slovenskej republiky. Zároveň v oznámení koncentrácie účastníci koncentrácie naznačili, že vzhľadom na to, že spoločnosť Express dosiahla časť svojich tržieb v zahraničí, relevantný trh zasielateľských služieb možno vymedziť aj širším územím, a to územím celej Európy.

Vzhľadom na závery uvedené v tomto rozhodnutí však úrad ponechal pre účely tohto rozhodnutia presnú definíciu priestorového relevantného trhu otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na relevantný trh zasielateľských služieb na území Slovenskej republiky. 

Relevantný trh cestnej nákladnej dopravy

Z priestorového hľadiska vymedzili účastníci koncentrácie relevantný trh cestnej nákladnej dopravy územím celej Európy vzhľadom na to, že poskytovanie cestnej nákladnej dopravy neobmedzujú žiadne významné prekážky iba na územie Slovenskej republiky.

Vzhľadom na závery uvedené v tomto rozhodnutí však úrad ponechal pre účely tohto rozhodnutia presnú definíciu priestorového relevantného trhu otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na relevantný trh cestnej nákladnej dopravy na území Slovenskej republiky .

6.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Vzhľadom na to, že tak ako už bolo uvedené vyššie, aktivity účastníkov koncentrácie Optifin a Express sa v predmetnom prípade prekrývajú na relevantných trhoch zasielateľských služieb a cestnej nákladnej dopravy, úrad považuje predmetnú koncentráciu za koncentráciu horizontálneho charakteru. 

Z oznámenia koncentrácie zároveň vyplýva, že spoločnosť ZOS Zvolen, v ktorej vlastní podnikateľ Express minoritný majetkový podiel a nevykonáva v nej žiadnu kontrolu, sa okrem iného zaoberá výrobou strojárenských súčiastok použiteľných na výrobu vozňov. V súčasnosti ZOS Zvolen nevyrába súčiastky, ktoré by boli použiteľné pre výrobu vozňov vyrábaných v spoločnostiach patriacich do skupiny Optifin, no podľa predložených podkladov a informácií by v prípade objednávky spoločnosť ZOS Zvolen takého súčiastky vyrobiť vedela.

Vzhľadom na to, že podnikateľ Express nevykonáva nad spoločnosťou ZOS Zvolen žiadnu kontrolu, úrad sa v prípade predmetnej koncentrácie nezaoberal vertikálnym prekrývaním aktivít spoločností zo skupiny Optifin a ZOS Zvolen. 

Pri posudzovaní dopadov predmetnej koncentrácie na hospodársku súťaž na vymedzenom relevantnom trhu úrad skúmal štruktúru podnikateľského prostredia, intenzitu hospodárskej súťaže, bariéry vstupu a postavenie jednotlivých súťažiacich na vymedzených relevantných trhoch, pričom údaje uvedené v hranatých zátvorkách boli označené za predmet obchodného tajomstva a sú súčasťou spisového materiálu.

Relevantný trh zasielateľských služieb

Celkovú veľkosť relevantného trhu zasielateľských služieb na území Slovenskej republiky vyjadrili účastníci koncentrácie v oznámení koncentrácie kvalifikovaným odhadom podnikateľa Express. Z predložených podkladov a informácií vyplýva, že celková veľkosť relevantného trhu zasielateľských služieb na území Slovenskej republiky bola v rokoch 2005 až 2007 približne vo výške 663 387 377,50 EUR (20 miliárd Sk).

Podľa oznámenia koncentrácie dosiahol podnikateľ Express trhový podiel na predmetnom relevantnom trhu v rozpätí [8 – 11] % v rokoch 2005 a 2006 a v rozpätí [10 – 13] % v roku 2007. Okrem podnikateľa Express pôsobí na relevantnom trhu zasielateľských služieb aj spoločnosť EXAG, nad ktorou vykonáva spoločnosť Express spoločnú kontrolu. Podiel spoločnosti EXAG na trhu zasielateľských služieb bol v rokoch 2005 až 2007 [menej ako 1] %. Najväčší podiel zasielateľských služieb realizuje podnikateľ Express v segmente železničnej prepravy.

Spoločnosť Vagónka, ako spoločnosť patriaca do skupiny spoločností zastrešovanej účastníkom koncentrácie Optifin, realizovala v rokoch 2005 až 2007 zasielateľskú činnosť len ako svoju pridruženú činnosť, a to vzhľadom na to, že sa v areáli jej závodu nachádza prekladisko nákladu zo širokorozchodných koľajníc z Ruska na koľajnice používané na území Slovenskej republiky. Na základe tržieb dosiahla spoločnosť Vagónka trhový podiel na predmetnom relevantnom trhu v rokoch 2005 až 2007 vo výške [menej ako 0,5] %. Z oznámenia koncentrácie zároveň vyplýva, že spoločnosť Vagónka poskytovanie zasielateľských služieb úplne utlmila a od júla 2008 túto činnosť vôbec nevykonáva a v budúcnosti ani vykonávať neplánuje.

Za najvýznamnejších konkurentov na relevantnom trhu zasielateľských služieb označili účastníci koncentrácie spoločnosti BUDAMAR LOGISTICS, a. s., ŠPED-TRANS LEVICE, a. s., INVESTEX GROUP, a. s. a ARGO Slovakia. s. r. o.

Z vyššie uvedeného vyplýva, že uskutočnením koncentrácie sa trhové postavenie účastníkov koncentrácie významne nezmení. Podnikateľ Optifin dosahuje prostredníctvom spoločnosti Vagónka na predmetnom relevantnom trhu relatívne nízky podiel, ktorý v rokoch 2005 až 2007 [neprekročil ani 1] % a nadobudnutím kontroly nad podnikom podnikateľa Express síce získa podnikateľ Optifin trhový podiel podnikateľa Express, avšak vzhľadom ukončenie činnosti spoločnosti Vagónka a postavenie ďalších podnikateľov sa štruktúra predmetného relevantného trhu významne nezmení.

Na základe vyššie uvedených skutočností úrad dospel k záveru, že uskutočnením posudzovanej koncentrácie nedôjde k významnej zmene existujúceho konkurenčného prostredia a podnikateľ Optifin bude vystavený na predmetnom relevantnom trhu podstatnej hospodárskej súťaži i po uskutočnení posudzovanej koncentrácie a nebude sa môcť správať nezávisle voči svojim konkurentom, dodávateľom a odberateľom.

Relevantný trh cestnej nákladnej dopravy

Zo štatistických údajov zverejnených na internetovej stránke Ministerstva dopravy, pôšt a telekomunikácií SR vyplýva, že prostredníctvom cestnej nákladnej dopravy bolo celkovo prepravených 195 405 tis t nákladu v roku 2005, 181 422 tis. t nákladu v roku 2006 a 179 296 tis. t nákladu v roku 2007.

Účastník koncentrácie Express vystupuje na predmetnom relevantnom trhu prostredníctvom svojej dcérskej spoločnosti Express Truck Slovakia, ktorá vykonáva cestnú nákladnú dopravu ako svoju hlavnú činnosť. Spoločnosť Express Truck Slovakia v súčasnosti prevádzkuje 106 vozidlových súprav, pričom v roku 2006 mala k dispozícii iba 40 vozidlových súprav a v roku 2005 bol počet vozidlových súprav v majetku spoločnosti ešte nižší. Na základe údajov o výkonoch spoločnosti Express Truck Slovakia úrad zistil, že trhový podiel tejto spoločnosti bol v rokoch 2005 až 2007 [nižší ako 1] %. 

Účastník koncentrácie Optifin bol v rokoch 2005 až 2007 zastúpený na predmetnom relevantnom trhu prostredníctvom dcérskej spoločnosti Vagónka. Na vykonávanie cestnej nákladnej dopravy využívala spoločnosť Vagónka dve nákladné autá a jeden autožeriav. Z informácií uvedených v oznámení koncentrácie však vyplýva, že spoločnosť Vagónka vykonávanie cestnej nákladnej dopravy úplne utlmila a od júla 2008 túto činnosť vôbec nevykonáva a v budúcnosti ani vykonávať neplánuje. Z údajov o výkonoch spoločnosti Vagónka úrad zistil, že podiel tejto spoločnosti na predmetnom relevantnom trhu [neprekročil ani výšku 1] %.

Podnikateľ Optifin zároveň vlastní minoritný majetkový podiel v spoločnosti ZTS Sabinov, a. s., nad ktorou však podnikateľ Optifin nevykonáva žiadnu kontrolu, a ktorá vykonáva cestnú nákladnú dopravu ako okrajovú činnosť. Podľa výkonov tejto spoločnosti dosiahla spoločnosť ZTS Sabinov, a. s. na predmetnom relevantnom trhu zanedbateľný trhový podiel .

Na základe predložených podkladov a informácií úrad zistil, že trhový podiel účastníkov koncentrácie bude [menej ako 1] % aj po uskutočnení posudzovanej koncentrácie. Vzhľadom na množstvo podnikateľov, ktorí vykonávajú cestnú nákladnú dopravu na území Slovenskej republiky, nízke trhové podiely účastníkov koncentrácie ako aj vzhľadom na to, že spoločnosť Vagónka už cestnú nákladnú dopravu nevykonáva a do budúcnosti ju ani vykonávať neplánuje, úrad dospel k záveru, že uskutočnením posudzovanej koncentrácie sa štruktúra konkurencie na predmetnom relevantnom trhu nezmení.

Z vyššie uvedených skutočností vyplýva, že uskutočnením posudzovanej koncentrácie nedôjde k významnej zmene konkurenčného prostredia na predmetnom relevantnom trhu a podnikateľ Optifin bude vystavený na predmetnom relevantnom trhu podstatnej hospodárskej súťaži i po uskutočnení posudzovanej koncentrácie a nebude sa môcť správať nezávisle voči svojim konkurentom, dodávateľom a odberateľom.

Záver

Po preskúmaní a komplexnom vyhodnotení všetkých získaných podkladov a informácií, tak úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantných trhoch zasielateľských služieb a cestnej nákladnej dopravy. 

Podľa § 33 zákona úrad listom číslo 710/PMÚ SR/2009 zo dňa 18. 02. 2009 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa k predmetnej výzve vyjadril listom zaevidovaným úradom pod číslom 775/2009 dňa 20. 02. 2009, v ktorom doplnil informácie uvedené vo výzve a vymedzil informácie obsahujúce obchodné tajomstvo, pričom úradu predložil návrh iného znenia predmetných informácií, ktorý neobsahuje obchodné tajomstvo. Predložený návrh zabezpečujúci ochranu obchodného tajomstva úrad akceptoval.

S výnimkou vyššie uvedených pripomienok týkajúcich sa vymedzenia obchodného tajomstva, účastník konania v predmetnom liste uviedol, že k podkladom rozhodnutia, k spôsobu jeho zistenia a k záverom uvedeným vo výzve úradu nemá žiadne pripomienky, a že súhlasí so zisteniami a závermi úradu.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Advokátska kancelária JUDr. Katarína Segečová, s. r. o.
JUDr. Katarína Segečová
advokát
Čajkovského 5
811 04 Bratislava